На основу члана 59. став 1. у вези члана 66. став 7. Закона о локалној самоуправи (,,Сл. гласник РС“, бр. 129/2007, 83/2014-др. закон, 101/16-др. закон и 47/18) и члана 37. став 1. тачка 7. Статута Града Ниша (,,Сл. лист Града Ниша“ , бр. 88/2008, 143/2016 и 18/2019),

 Скупштина Града Ниша, на седници од \_\_\_\_\_\_\_\_\_\_\_\_\_, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О ГРАДСКОЈ УПРАВИ ГРАДА НИША**

**Члан 1.**

У Одлуци о Градској управи града Ниша (,,Службени лист Града Ниша“, број 143/2016, 57/2017 и 138/2017), члану 41. став 2. после речи ,,безбедности изградње објеката“, речи ,,пружа стручну помоћ комуналним инспекцијама градских општина у вршењу њихових послова; даје стручна објашњења и мишљења и предузима друге мере којима се обезбеђује јединствено поступање комуналних инспекција градских општина у вршењу инспекцијског надзора на територији Града Ниша“, бришу се.

**Члан 2.**

 Члан 42б мења се и гласи:

**„Члан 42б**

**Секретаријат за инвестиције** се образује за припрему и праћење реализације инвестиција у Граду Нишу планираних програмима који се односе на уређивање грађевинског земљишта и изградњу, одржавање комуналне инфраструктуре јавног земљишта градског и сеоског подручја, као и капиталног инвестирања у области културе, васпитања и образовања, спорта и здравствене заштите примарног нивоа.

У Секретаријату се обављају следећи послови: обрачун површина објеката за које се утврђује допринос за уређивање грађевинског земљишта; обрачун доприноса за уређивање грађевинског земљишта, праћење наплате накнаде, односно доприноса за уређивање грађевинског земљишта; иницирање поступка принудне наплате и праћење њене реализације; реализација инструмената обезбеђења плаћања доприноса за уређивање грађевинског земљишта; израђивање нацрта аката у вези са утврђивањем висине доприноса за уређивање грађевинског земљишта; учешће у изради средњорочних, годишњих и оперативних програма планског развоја; израда и праћење реализације програмa који се односе на уређивање грађевинског земљишта и изградњу, као и одржавање комуналне инфраструктуре јавног земљишта градског и сеоског подручја; покретање поступка за спровођење јавних набавки за реализацију програмa; рад на уговарању планске документације, пројектно-техничке документације, пројеката парцелације и препарцелације; израда елабората о заједничком припремању и опремању грађевинског земљишта и израда уговора о заједничком припремању, односно опремању грађевинског земљишта; планирање и праћење реализације средстава опредељених Одлуком о буџету Града Ниша за реализацију програмa из надлежности Секретаријата; рад на имовинској припреми и техничкој припреми за реализацију програма; рад на припреми и подношењу захтева за издавање локацијских услова, грађевинске дозволе, пријаве радова, употребне дозволе и решења у поступку обједињене процедуре за објекте из програмa који се односе на уређивање грађевинског земљишта и изградњу; израда и праћење реализације програма који се односи на капитално инвестирање у области културе, васпитања и образовања, спорта и здравствене заштите примарног нивоа; покретање поступка за спровођење јавних набавки за реализацију програмa капиталног инвестирања; припрема и израда нацрта аката из надлежности Секретаријата и праћење и спровођење тих аката; учешће у припреми и реализацији Одлуке о буџету Града Ниша; учешће у припреми документације за јавне набавке из надлежности Секретаријата.

Секретаријат обавља и друге послове у складу са законом и другим прописима."

**Члан 3.**

У члану 48. став 1. после речи ,,набавке из надлежности службе“ тачка се брише и додају се речи:,, и из надлежности Градског штаба за ванредне ситуације града Ниша и спроводи поступке јавних набавки за потребе Градског штаба за ванредне ситуације града Ниша; обавља стручно-административне послове за потребе Градског штаба за ванредне ситуације града Ниша.“

**Члан 4.**

 Ова одлука ступа на снагу осмог дана од дана објављивања у ,,Службеном листу Града Ниша“.

Број: \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_

**СКУПШТИНА ГРАДА НИША**

Председник

Мр Раде Рајковић

**О б р а з л о ж е њ е**

Правни основ за доношење Одлуке о изменама и допунама Одлуке о Градској управи града Ниша („Службени лист Града Ниша“, број 143/2016, 57/2017 и 138/2017), је члан 59. став 1. у вези члана 66. став 7. Закона о локалној самоуправи („Службени гласник РС“, број 129/2007, бр. 83/2014-др.закон, 101/16-др.закон и 47/18), и члана 37. став 1. тачка 7. Статута Града Ниша („Службени лист Града Ниша“, број 88/2008, 143/2016 и 18/2019) којим је прописано да Скупштина доноси акт о уређењу градске управе.

Разлог за доношење Одлуке о изменама и допунама Одлуке о Градској управи града Ниша је потреба за сврсисходним и ефикаснијим поступањем појединих секретаријата прецизирањем надлежности, као и усклађивање са позитивним прописима.

Наиме, Одлуком о измени Одлуке о оснивању ЈП Дирекције за изградњу Града Ниша, прописана је делатност предузећа – управљање јавним путевима као делатност од општег интереса у складу са Законом о путевима, те како наведене послове врши Градска управа преко Секретаријата за инвестиције, овом Одлуком се исти из надлежности Секретаријата за инвестиције бришу, а све у циљу усклађивања вршења делатности прописане Законом о путевима од стране ЈП Дирекције за изградњу Града Ниша.

Изменама и допунама Одлуке о Градској управи града Ниша у Секретаријату за инспекцијске послове, бришу се послови контроле и надзора над радом комуналних инспекција градских општина, с обзиром на то да је Скупштина Града Ниша образовала радно тело - Комисију за координацију инспекцијског надзора над пословима из изворне надлежности града у складу са Законом о инспекцијском надзору и у циљу поједностављеног и сврсисходног поступања са поменутим надлежностима.

За потребе Градског штаба за ванредне ситуације града Ниша, стручно – административне послове, као и поступке јавних набавки обављаће Служба за заједничке послове.

За спровођење ове одлуке, није потребно обезбеђивање додатних средстава у буџету Града Ниша.

СЛУЖБА НАЧЕЛНИКА ГРАДСКЕ УПРАВЕ

 Шеф Службе

 Марија Андоновић